[pic] | COMISIA COMUNITĂȚILOR EUROPENE |

Bruxelles, 9.4.2008

SEC(2008) 443

DOCUMENT DE LUCRU AL SERVICIILOR COMISIEI

Document de însoțire pentru Propunerea de RECOMANDARE A PARLAMENTULUI EUROPEAN ȘI A CONSILIULUI privind instituirea unui Sistem European de Credite pentru Educație și Formare Profesională (ECVET) REZUMAT AL EVALUĂRII IMPACTULUI [SEC(2008) 442 COM(2008) 180 final]

DOCUMENT DE LUCRU AL SERVICIILOR COMISIEI

REZUMATUL EVALUĂRII IMPACTULUI PRIVIND INSTITUIREA UNUI SISTEM EUROPEAN DE CREDITE PENTRU EDUCAȚIE ȘI FORMARE PROFESIONALĂ (ECVET)

Unul dintre cele mai importante obstacole pentru atragerea unui interes mai mare asupra mobilității în cadrul formării profesionale inițiale și continue îl constituie dificultatea identificării, validării și recunoașterii rezultatelor învățării dobândite în timpul șederii pe teritoriul unui alt stat. În plus, absența acordurilor care permit cetățenilor transferul și recunoașterea rezultatelor învățării de la un context de învățare la altul creează, de asemenea, obstacole în calea mobilității cursanților și a accesului la învățarea de-a lungul vieți.

Prezenta evaluare a impactului stabilește diferitele opțiuni vizate de către Comisie pentru găsirea soluțiilor la aceste probleme și pentru asigurarea acceptării Sistemului European de Credite pentru Educație și Formare Profesională (ECVET)[1]. Evaluarea subliniază că valoarea adăugată a Sistemului European de Credite pentru Educație și Formare Profesională va facilita învățarea de-a lungul vieții și va reduce barierele din calea mobilităților în interiorul Europei.

Educația și formarea sunt parte integrantă a Strategiei de la Lisabona – programul UE pentru reformă care încearcă să răspundă provocărilor unei societăți și economii bazate pe cunoaștere. Dezvoltarea cunoștințelor, aptitudinilor și competențelor cetățenilor prin intermediul educației și formării este fundamentală pentru realizarea obiectivelor de la Lisabona privind competitivitatea, creșterea economică, ocuparea forței de muncă și coeziunea socială.

Evaluarea intermediară a Strategiei de la Lisabona din 2005 a concluzionat că aceste provocări nu sunt încă satisfăcute la momentul actual. În contextul prezentului document în particular, există încă bariere importante pentru realizarea învățării de-a lungul vieții și pentru mobilitatea cursanților și a lucrătorilor. În consecință, este necesară dezvoltarea unor instrumente și a unor mecanisme de cooperare care să poată intensifica participarea la învățarea pe parcursul întregii vieți și facilita transferul calificărilor – între instituții, sisteme și țări. Transparența crescută a calificărilor constituie o exigență pentru această strategie și este necesară pentru dezvoltarea cunoștințelor, aptitudinilor și competențelor solicitate de cetățenii Europei.

Sistemul European de Credite pentru Educație și Formare Profesională este direcționat spre cetățeni și vizează facilitarea recunoașterii rezultatelor învățării, într-un proces fără granițe al învățării de-a lungul vieții. Specificațiile tehnice ale sistemului ECVET se bazează pe practicile deja existente în unele state membre. Acestea cuprind următoarele elemente:

- Descrierea calificării în unități ale rezultatelor învățării (cunoștințe, aptitudini și competențe) care pot fi transferate ș acumulate.

- Crearea și asigurarea transparenței unui proces de transfer și acumulare a rezultatelor învățării care permite unităților rezultatelor învățării dobândite și evaluate într-un anumit context să fie transferate și acumulate într-un alt context;

- Stabilirea parteneriatelor între instituțiile competente pentru crearea unui mediu în care încrederea reciprocă poate fi dezvoltată și pentru furnizarea unui cadru pentru transferul creditelor ECVET ca parte a unui viitor domeniu educațional și de formare fără limite;

- Alocarea punctelor ECVET calificărilor și unităților ca sursă necesară și complementară de informații. Această alocare se bazează pe o convenție europeană comună.

Pentru a utiliza ECVET, unitățile – sau componentele unităților – rezultatelor învățării dobândite și evaluate într-un anumit context sunt transferate într-un alt context. În acest nou context, acestea sunt validate și recunoscute de către instituția competentă ca parte a cerințelor pentru calificarea pe care o persoană dorește să o obțină. Unitățile rezultatelor învățării pot fi apoi acumulate pentru această calificare, în conformitate cu normele naționale, sectoriale și regionale.

Conform evaluării impactului și proiectului de recomandare, sistemul ECVET este un dispozitiv pentru facilitarea transparenței, comparabilității, transferului și acumulării rezultatelor învățării între diferite contexte de învățare. Sistemul nu are ca obiectiv sau nu necesită atomizarea calificărilor și nu vizează armonizarea calificărilor și sistemelor VET (sisteme pentru educație și formare profesională). Prin urmare, acesta vizează completarea și consolidarea instrumentelor de mobilitate existente precum Sistemul European de Credite Transferabile (ECTS), Europass și Cadrul European al Calificărilor pentru învățarea de-a lungul vieții (EQF). La nivel secundar, se așteaptă ca sistemul ECVET să poată contribui la reformarea sistemelor naționale de educație și formare profesională și la realizarea învățării de-a lungul vieții.

Astfel, obiectivul ECVET este de a furniza valoare adăugată în domeniul mobilității și al învățării de-a lungul vieții.

Sistemul ECVET propus este parte integrantă a programului de lucru Educație și Formare 2010 care încearcă să îndeplinească aspectele educaționale și de formare ale obiectivelor de la Lisabona. Comisia a pregătit modelul pentru sistemul ECVET ca urmare a solicitărilor repetate din partea statelor membre, a partenerilor sociali și a altor părți interesate.

Prima opțiune luată în considerare nu implică utilizarea vreunui instrument juridic, însemnând că nicio acțiune nu va fi întreprinsă de către Uniunea Europeană. Acest lucru înseamnă continuarea pe baza situației europene diverse în care sistemele naționale de credite există în unele țări, iar în altele nu. Nu va exista niciun punct de referință care să furnizeze informații referitoare la progresele viitoare în transferul și recunoașterea rezultatelor învățării cursanților mobili. Această opțiune va împiedica continuarea cooperării lansate de Decizia și Declarația Consiliului din 2002 care prevedeau dezvoltarea unui sistem de credite la nivel european. Din aceasta reiese că Comisia nu a răspuns cererilor statelor membre privind dezvoltarea unui sistem de credite care să poată fi utilizat în educație și în formarea profesională. Cu toate acestea, această opțiune va fi inacceptabilă pentru majoritatea părților interesate și nu va îndeplini mandatul clar acordat Comisei de către statele membre.

O a doua opțiune luată în considerare este o comunicare a Comisiei. O comunicare a Comisiei nu constituie însă un instrument care să implice statele membre sau Parlamentul European în adoptarea acesteia. Prin urmare, această opțiune nu va genera angajamentul politic necesar pentru crearea și punerea eficientă în aplicare a unui sistem ECVET operațional.

A treia opțiune este o recomandare a Comisiei în temeiul articolului 150 din tratat, în legătură cu formarea profesională. Deși constituie un instrument juridic, o recomandare a Comisiei nu va avea un impact mai puternic decât opțiunea precedentă deoarece nu va implica statele membre sau Parlamentul European în adoptarea oficială a acesteia și nu va genera gradul de angajament politic pentru punerea eficientă în aplicare a sistemului ECVET.

A patra opțiune luată în considerare este instituirea sistemului ECVET prin instrumentul legislativ al unei recomandări a Parlamentului European și a Consiliului în temeiul articolelor 149 și 150 din tratat. Acest instrument va recomanda ca sistemul ECVET să fie utilizat de către statele membre în mod voluntar drept un dispozitiv pentru facilitarea transparenței, comparabilității, transferului și acumulării rezultatelor învățării între diferite contexte de învățare pe teritoriul Europei. Avându-se în vedere procesul pentru crearea sistemului ECVET – cooperarea dintre Comisie, statele membre, statele SEE și statele candidate și partenerii sociali europeni – și procesul extins de consultare a organismelor corespunzătoare și a părților interesate la nivel european în domeniul VET, Comisia a elaborat un model pentru sistemul ECVET.

A cincea opțiune vizează instituirea sistemului ECVET prin instrumentul legislativ al unei decizii a Parlamentului European și a Consiliului în temeiul articolelor 149 și 150 din tratat. Această alternativă va fi însă o decizie care va adopta principiile și obligațiile pentru acele state membre care asociază sistemele naționale cu sistemul ECVET, în timp ce un consens fundamental între părțile interesate (statele membre, partenerii sociali, sectoarele și altele) este că sistemul ECVET trebuie să fie voluntar.

Comparând punctele forte și punctele slabe ale opțiunilor menționate mai sus, Comisia a ales să propună opțiunea 4, care va permite – prin cooperarea statelor membre și a partenerilor sociali – să răspundă provocărilor identificate și să găsească soluțiile corespunzătoare. Această opțiune corespunde, de asemenea, așteptărilor statelor membre și ale părților interesate. Aceasta va furniza baza cea mai potrivită pentru punerea în aplicare cu succes a unui sistem ECVET operațional și pentru realizarea valorii adăugate reale pe care dimensiunea europeană o poate aduce cetățenilor în domeniul învățării de-a lungul vieții și a mobilității prin acumularea și transferul rezultatelor învățării între diferite contexte ale învățării.

Succesul sistemului ECVET în satisfacerea obiectivelor va fi monitorizat și evaluat în mod permanent. În cazul adoptării de către Parlament și Consiliu, sistemul ECVET nu va fi irevocabil, ci va fi supus reexaminărilor și va forma baza progreselor viitoare. Comisia va monitoriza punerea în aplicare a sistemului ECVET și va raporta, la patru ani de la adoptarea acestuia, Parlamentului European și Consiliului asupra experienței câștigate și asupra implicațiilor pentru viitor, inclusiv o reevaluare a instrumentului juridic, dacă este necesar. Raportul se va baza, inter alia, pe rezultatele unei evaluări externe.

[1] Un tabel indicativ privind terminologia specifică legată de sistemul ECVET este inclus la sfârșitul evaluării impactului